
OPINJONI
Il-Kumitat għal-Libertajiet Ċivili, il-Ġustizzja u l-Intern jistieden lill-Kumitat għall-Kontroll tal-Baġit, bħala l-kumitat responsabbli, biex jinkorpora dan li ġej fil-mozzjoni għal riżoluzzjoni tiegħu:<RepeatBlock-Dec>
1.	Jilqa’ l-progress fl-implimentazzjoni tal-programmi nazzjonali tal-Istati Membri fl-2023; jinnota bi tħassib li, minkejja r-rekwiżit li jintefqu l-fondi kollha għall-perjodu ta’ programmazzjoni 2014–2020 sa Ġunju 2024, 18 % tal-fondi taħt il-Fond għall-Ażil, il-Migrazzjoni u l-Integrazzjoni (AMIF) u 25 % tal-fondi taħt il-Fond għas-Sigurtà Interna (ISF) allokati lill-Istati Membri għal dak il-perjodu għadhom ma ġewx iddikjarati;
2.	Jinnota l-proposta tal-Kummissjoni biex jiżdiedu l-limiti massimi tal-Intestaturi 4 u 6 bħala parti mir-rieżami ta’ nofs it-terminu tal-Qafas Finanzjarju Pluriennali bil-ħsieb li jiġi żgurat finanzjament biżżejjed għall-implimentazzjoni tal-Patt il-Ġdid dwar il-Migrazzjoni u l-Ażil; jisħaq fuq il-ħtieġa li jiġi żgurat finanzjament tal-Unjoni adegwat u f’waqtu għall-Istati Membri u l-aġenziji tal-Unjoni sabiex tiġi ffaċilitata l-ġestjoni effettiva tal-fruntieri esterni tal-UE, inklużi miżuri għall-prevenzjoni tal-migrazzjoni irregolari, filwaqt li tiġi appoġġjata l-implimentazzjoni bla xkiel tad-dritt tal-Unjoni fl-oqsma tal-ażil u l-migrazzjoni, u tiġi żgurata l-konformità mad-drittijiet fundamentali; jistieden lill-Kummissjoni biex timmonitorja, tassisti u tiskrutinizza l-progress f’waqtu tal-passi amministrattivi, operattivi u legali meħtieġa mill-Istati Membri u mill-aġenziji tal-Unjoni għall-implimentazzjoni sħiħa tal-Patt il-Ġdid dwar il-Migrazzjoni u l-Ażil sas-sajf tal-2026, f’konformità mal-iskadenzi stabbiliti mill-Pjan ta’ Implimentazzjoni Komuni ppubblikat mill-Kummissjoni Ewropea fit-12 ta’ Ġunju 2024;
3.	Jinnota bi tħassib li, skont l-Organizzazzjoni Internazzjonali għall-Migrazzjoni (IOM), tal-anqas 8 565 ruħ tilfu ħajjithom fuq rotot tal-migrazzjoni madwar id-dinja fl-2023, u dan għamel lil din is-sena l-aktar waħda letali rreġistrata s’issa għall-migranti; jiddispjaċih barra minn hekk li, minkejja dan it-telf allarmanti ta’ ħajjiet, l-għadd ta’ migranti li waslu b’mod irregolari fl-Unjoni żdied fl-2023 meta mqabbel mas-snin preċedenti; jinnota bi tħassib id-distakk sinifikanti bejn l-għadd ta’ deċiżjonijiet ta’ ritorn maħruġa u l-għadd ta’ ritorni li jiġu implimentati b’mod effettiv, filwaqt li jisħaq fuq il-ħtieġa għal politika ta’ ritorn aktar effettiva; jinnota wkoll li l-Kummissjoni jeħtiġilha tagħmel sforzi aktar b’saħħithom sabiex tassisti lill-Istati Membri jindirizzaw il-qsim mhux awtorizzat tal-fruntieri u jimplimentaw b’suċċess ir-ritorni ta’ ċittadini ta’ pajjiżi terzi; jistieden lill-Kummissjoni tassisti lill-Istati Membri fl-indirizzar tal-wasliet irregolari, il-migrazzjoni legali, u l-integrazzjoni ta’ ċittadini ta’ pajjiżi terzi filwaqt li ttejjeb it-trasparenza u l-obbligu ta’ rendikont tal-fondi għall-affarijiet interni tal-Unjoni f’pajjiżi terzi; ifakkar li l-Kummissjoni għandha tkompli tieħu azzjoni dwar il-migrazzjoni u l-ażil fil-qafas tal-azzjoni esterna, billi tinkorpora l-approċċ “Tim Ewropa” filwaqt li tissalvagwardja r-rwol tal-Parlament; jistieden lill-Kummissjoni żżid it-trasparenza u l-obbligu ta’ rendikont tal-ipprogrammar u l-implimentazzjoni tal-fondi għall-affarijiet interni tal-Unjoni f’pajjiżi terzi; itenni t-talba tiegħu lill-Kummissjoni biex tappoġġja lill-aġenziji tal-Unjoni u lill-Istati Membri biex itemmu n-negozju tad-dħul klandestin u tat-traffikar ta’ persuni fil-Mediterran sabiex il-migranti ma jagħmlux vjaġġi bil-baħar li jkunu ta’ theddida għal ħajjithom; jistieden lill-Kummissjoni tirrifletti dwar politiki ġodda li jindirizzaw il-migrazzjoni irregolari f’konformità mal-prinċipju ta’ non-refoulement;
4.	Jieħu nota tat-talba magħmula mill-Istati Membri fil-Konklużjonijiet tal-Kunsill Ewropew tad-9 ta’ Frar 2023 għall-mobilizzazzjoni tal-fondi u r-riżorsi tal-UE biex jassistu lill-Istati Membri fit-tisħiħ tal-kapaċitajiet u l-infrastruttura ta’ sorveljanza tal-fruntieri, kif ukoll is-sorveljanza, biex jipprevjenu l-qsim mhux awtorizzat tal-fruntieri u biex jiġġieldu l-kriminalità transfruntiera, f’konformità mal-qafas legali eżistenti;
5.	Jirrikonoxxi l-monitoraġġ kontinwu mill-Kummissjoni tal-parametri referenzjarji tal-istat tad-dritt permezz tas-sett ta’ għodod dwar l-istat tad-dritt, inkluż ir-rapport annwali dwar l-istat tad-dritt, filwaqt li jibqa’ mħasseb li, permezz tal-adozzjoni ta’ approċċ diplomatiku żżejjed, li jonqos milli jagħmel distinzjoni bejn kwistjonijiet individwali u sistemiċi, ir-rapport annwali dwar l-istat tad-dritt jirriskja li jnaqqas mis-sinifikanza ta’ xi wħud mill-ksur l-aktar serju u/jew persistenti tal-istat tad-dritt; jissottolinja l-importanza li l-valutazzjonijiet jiġu bbażati fuq indikaturi speċifiċi u li jistgħu jitkejlu, inkluża evidenza indipendenti ta’ implimentazzjoni prattika, sabiex tiġi żgurata evalwazzjoni aktar preċiża u kwalitattiva tal-parametru referenzjarju tal-istat tad-dritt; jappoġġja r-rabta tal-istrumenti finanzjarji, inklużi tal-fondi ta’ rkupru, mal-konformità ma’ objettivi intermedji importanti u mar-rispett għall-prinċipji tal-istat tad-dritt, filwaqt li jistieden lill-Kummissjoni tadotta approċċ aktar sistematiku, prevedibbli u trasparenti fl-iffriżar jew fit-tneħħija tal-iffriżar tal-fondi abbażi ta’ kriterji oġġettivi; itenni d-dispjaċir u t-tħassib serju tiegħu fir-rigward tal-legalità tad-deċiżjoni tal-Kummissjoni li kkonkludiet li, fl-Ungerija, il-kundizzjoni abilitanti orizzontali tal-Karta kienet ġiet issodisfata fir-rigward tal-indipendenza ġudizzjarja, liema deċiżjoni ppermettiet lill-awtoritajiet Ungeriżi jibdew jitolbu rimborżi sa madwar EUR 10,2 biljun mill-fondi tal-Unjoni; iħeġġeġ lill-Kummissjoni tinkludi, timmonitorja u tissalvagwardja l-kundizzjonijiet tad-drittijiet fundamentali fl-istrumenti u fil-proċessi baġitarji kollha, kif ukoll tapplika aktar ir-Regolament dwar il-Kundizzjonalità tal-Istat tad-Dritt u mingħajr dewmien fejn meħtieġ; jistieden lill-Kummissjoni tieħu passi lejn l-implimentazzjoni sħiħa tar-rakkomandazzjonijiet tal-Parlament dwar l-istabbiliment ta’ mekkaniżmu tal-UE għad-demokrazija, l-istat tad-dritt u d-drittijiet fundamentali, li jinsabu fir-riżoluzzjoni tiegħu tal-25 ta’ Ottubru 2016[footnoteRef:1], filwaqt li tqis l-iżiviluppi li seħħew sadanittant, u tiżgura li l-valutazzjonijiet tal-parametri referenzjarji tal-istat tad-dritt ikunu marbuta mal-ħin u li s-sejbiet kollha fir-rapport ikunu konnessi ma’ miżuri vinkolanti li jkunu aktar preċiżi u kwalitattivi milli huma bħalissa, filwaqt li jiddependu mhux biss fuq bidliet leġiżlattivi, iżda wkoll fuq evidenza reali u indipendenti tal-implimentazzjoni tagħhom fil-prattika; [1: Ir-riżoluzzjoni tal-Parlament Ewropew tal-25 ta’ Ottubru 2016 li tinkludi rakkomandazzjonijiet lill-Kummissjoni dwar l-istabbiliment ta’ mekkaniżmu tal-UE dwar id-demokrazija, l-istat tad-dritt u d-drittijiet fundamentali (2015/2254(INL)) (ĠU C 215, 19.6.2018, p. 162).] 

6.	Itenni t-tħassib kbir tiegħu dwar id-dewmien fil-proċeduri tal-Kummissjoni għall-għoti ta’ aċċess għad-dokumenti; iħeġġeġ lill-Kummissjoni tieħu passi immedjati u konkreti sabiex tindirizza dawn in-nuqqasijiet minnufih, f’konformità mar-rakkomandazzjonijiet tal-Parlament, filwaqt li tiżgura li l-aċċess għad-dokumenti jingħata b’mod li jkun f’waqtu, effiċjenti u trasparenti.
7.	Ikompli jiddispjaċih ħafna għan-nuqqas ta’ miżuri ta’ infurzar u ta’ segwitu leġiżlattiv mill-Kummissjoni għar-rakkomandazzjonijiet tal-Parlament fir-rigward tal-użu tal-Pegasus u ta’ software ta’ spjunaġġ ekwivalenti u tal-istabbiliment ta’ mekkaniżmu tal-UE dwar id-demokrazija, l-istat tad-dritt u d-drittijiet fundamentali fil-forma ta’ ftehim interistituzzjonali; jistieden b’urġenza lill-Kummissjoni biex tirrispetta l-prinċipju tal-kooperazzjoni leali bejn l-istituzzjonijiet tal-Unjoni u ssegwi r-rakkomandazzjonijiet tal-Parlament kif meħtieġ; ikompli jistieden lill-Kummissjoni biex tippreżenta, mingħajr dewmien żejjed, pjan ta’ azzjoni għall-prevenzjoni tal-abbuż ta’ software ta’ spjunaġġ fl-Unjoni, filwaqt li tagħmel użu sħiħ mill-mezzi leġiżlattivi u mhux leġiżlattivi kollha disponibbli previsti mit-Trattati.

</RepeatBlock-Dec>

